
ACORD 1/2009, DE 7 DE GENER, DEL PLE DEL CONSELL DE

 L’AUDIOVISUAL DE CATALUNYA

Ref. expedient 5/V/2008

1. En l’Acord 150/2008, de 8 d’octubre, el Consell de l’Audiovisual de Catalunya va manifestar a la Direcció General del Joc i d’Espectacles la seva preocupació en relació amb els formats de concursos emesos pels prestadors de serveis de televisió que utilitzen telèfons 905, per tal que aquesta Direcció General dugués a terme, en el seu cas, les actuacions que considerés oportunes.

2. En resposta a aquest Acord, la Direcció General del Joc i d’Espectacles va trametre al Consell, en data 20 de novembre de 2008, un informe en relació amb la naturalesa dels concursos emesos pels prestadors de serveis de televisió vehiculats mitjançant els números de telèfon amb prefix 905.

En aquest informe es realitzen, entre d’altres, unes consideracions legals en les que s’esmenta la diversa normativa vigent en matèria de jocs d’atzar a Catalunya –La Llei 15/1984, de 20 de març; i la Llei 1/1991, de 27 de febrer; i el Decret 240/2004, de 30 de març,- alhora que inclou una referència a la normativa adoptada en matèria de serveis de tarificació addicional. Una vegada esmentada aquesta normativa, l’informe emès per la Direcció General del Joc i d’Espectacles recull les definicions relatives a “sorteigs”, “rifes”, “tómboles” i “combinacions aleatòries” i, d’acord amb aquestes, analitza si els concursos vehiculats mitjançant els telèfons 905 es troben inclosos en alguna de les categories anteriors.     

La Direcció General del Joc i d’Espectacles en el seu informe arriba a concloure, entre d’altres, que, “amb caràcter general, no és aplicable el concepte de rifes, tómboles i combinacions aleatòries als concursos televisius que es realitzen mitjançant la trucada amb prefix 905 i que comporten donar resposta a un determinat concepte o número” ja que l’element principal no és “una qüestió aleatòria o d’atzar sinó que intervé l’aptitud i habilitat de la persona participant”.

3. Com ja es va indicar en l’expositiu de l’Acord 150/2008, el Pla nacional de numeració telefònica (en endavant, PNN), assigna el codi telefònic 905 a la gestió de trucades massives (televot, enquestes, etc). D’un temps ençà, s’ha constatat l’increment en els concursos emesos pels prestadors de serveis de televisió, de la utilització dels telèfons 905 per a vehicular-ne la participació, fet que ha traslladat les irregularitats que es varen observar en la numeració de tarificació addicional (entre d’altres, inexistència d’informació sobre els preus i d’identificació de l’empresa prestadora del servei de tarificació addicional) al codi telefònic 905.

De fet, a la pràctica, quan una persona truca a un telèfon 905 l’import de la trucada serveix, a més de remunerar a l’operador de telefonia, per remunerar a la persona abonada a la que es truca. En definitiva, la persona usuària paga per la participació en el concurs, produint-se, d’aquesta manera, una tarificació addicional. Així ho ha entès el Ministeri d’Indústria, Turisme i Comerç en la Resolució de 4 de desembre de la Secretaria d’Estat de Telecomunicacions i per a la Societat de la Informació, en la que s’atribueix el codi telefònic 905 a la prestació de serveis de tarificació addicional.

4. Amb l’adopció d’aquesta Resolució s’incrementa la protecció de les persones usuàries d’aquest tipus de serveis, s’ordena l’espai públic de numeració determinat pel codi 905, identificant a partir de la quarta xifra marcada les modalitats de servei a prestar i la seva retribució (prohibint-se la facturació per temps), i s’amplia l’àmbit d’aplicació del Codi de Conducta per a la utilització dels serveis de tarificació addicional (Resolució de 15 de setembre de 2004) i l’Ordre PRE/361/2002, de 14 de febrer, a aquest prefix telefònic. A partir de l’entrada en vigor de la Resolució de 4 de desembre, el codi telefònic 905 s’haurà d’utilitzar únicament per a serveis d’entreteniment, usos professionals i televot.

Els principals aspectes a destacar com a conseqüència de la declaració d’aquest prefix com de tarificació addicional són, entre d’altres, que els 905 estaran obligats a respectar el Codi de conducta per a la utilització dels serveis de tarificació addicional que inclou obligacions relacionades amb la publicitat dels serveis; la necessitat que, cada vegada que es marquin aquests números, s’informi, mitjançant una locució, del preu de la trucada; obligacions especials per a la protecció dels menors, tant en la publicitat com en el contingut dels serveis. Així mateix, les persones usuàries també disposaran de l’anomenat “dret de desconnexió”, que implica que pugui dirigir-se al seu operador de telefonia per a que aquest li inhabiliti la possibilitat d’accedir a aquests números des de la seva línia telefònica. Les anteriors obligacions seran aplicables al codi telefònic 905 tres mesos després que la Comissió del Mercat de les Telecomunicacions hagi fet públiques les assignacions resultants de la migració a la nova numeració prevista per al codi 905.

5. Finalment, i en relació amb els concursos televisius que utilitzen el codi telefònic 905 per a vehicular-ne la participació, cal destacar l’apartat 1.3 de la Resolució de 4 de desembre, que estableix la preceptiva obtenció d’una autorització administrativa “cuando los servicios prestados impliquen la práctica de combinaciones aleatorias con fines publicitarios o promocionales así como rifas o concursos (...)”; d’acord amb l’esmentada Resolució “(...) necesitarán, de conformidad con la normativa vigente, de la previa autorización del Ministerio de Economía y Hacienda, otorgada por la entidad pública empresarial Loterías y Apuestas del Estado”. En aquest sentit, recordar que l’àmbit competencial de l’entitat pública empresarial Loterías y Apuestas del Estado s’exerceix quan l’activitat s’acompleix en més d’una comunitat autònoma. 

Per tot l’exposat, el Ple del Consell de l’Audiovisual de Catalunya, ha adoptat els següents,

ACORDS 

1. Acusar la recepció de l’informe de la Direcció General del Joc i d’Espectacles en relació amb la naturalesa dels concursos emesos pels prestadors de serveis de televisió vehiculats mitjançant els números de telèfon amb prefix 905.

2. Trametre a la Direcció General del Joc i d’Espectacles, per al seu coneixement i efectes oportuns la Resolució de 4 de desembre de 2008, de la Secretaria d’Estat de Telecomunicacions i per a la Societat de la Informació, per la qual s’atribueix el codi 905 a la prestació de serveis de tarificació addicional. Així mateix, destacar l’apartat 1.3 d’aquesta Resolució, en què s’estableix la preceptiva obtenció d’una autorització administrativa per part de l’entitat pública empresarial Loterías y Apuestas del Estado quan els serveis prestats mitjançant els codis telefònics 905 impliquin la pràctica de combinacions aleatòries amb finalitats publicitàries o promocionals així com en rifes o concursos.

3. Notificar aquest Acord a la Direcció General del Joc i d’Espectacles. 

Barcelona, 7 de gener de 2009

Josep M. Carbonell i Abelló



Santiago Ramentol i Massana

President





Conseller secretari

